《送陈尧叟赴广西漕》
宋代·宋白

莫辞征骑去迢迢，尽泻纯诚许圣朝。
北阙皇恩从此布，南方沴气必然销。
为诗自可怡情性，服药尝闻助摄调。
仙馆份闱官职好，定期骞翥上烟霄。

作者简介：（936—1012）大名人，字太素。太祖建隆二年进士。乾德初，试拔萃高等。为著作佐郎。太宗即位，迁左拾遗，权知兖州，岁余召还。历仕集贤殿直学士、翰林学士、礼部侍郎，终吏部尚书。学问宏博，属文敏赡。尝三掌贡举，极意称奖，苏易简、王禹偁等皆出其门。雍熙中，与李昉等同编《文苑英华》。卒谥文安。有集。